KOMISSION ASETUS (EU) 2019/1791,

annettu 17 päivänä lokakuuta 2019,

Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse 1-dekanolin, 2,4-D:n, ABE-IT 56:n, syprodiniilin, dimetenamidin, rasva-alkoholien, floripyrauksifeenibentsyylin, fludioksoniilin, fluopyramin, mepikvatin, pendimetaliinin, pikolinafeenin, pyraflufeenietyylin, pyridabeenin, S-abskissihapon ja trifloksistrobiinin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 5 artiklan 1 kohdan, 14 artiklan 1 kohdan a alakohdan ja 16 artiklan 1 kohdan a alakohdan,

sekä katsoo seuraavaa:

(1) Asetuksen (EY) N:o 396/2005 liitteessä II vahvistettiin 2,4-D:n, syprodiniilin, dimetenamidin, fludioksoniilin, mepikvatin, pendimetaliinin, pikolinafeenin, pyraflufeenietyylin, pyridabeenin ja trifloksistrobiinin jäämien enimmäismäärät. Fluopyramin jäämien enimmäismäärät vahvistettiin kyseisen asetuksen liitteessä III olevassa A osassa. 1-dekanoli, rasva-alkoholit ja S-abskissihappo on sisällytetty kyseisen asetuksen liitteeseen IV. ABE-IT 56:lle ja floripyrauksifeenibentsyylille ei ole vahvistettu erityisiä jäämien enimmäismääriä eikä aineita ole sisällytetty kyseisen asetuksen liitteeseen IV, joten niihin sovelletaan kyseisen asetuksen 18 artiklan 1 kohdan b alakohdassa vahvistettua oletusarvoa 0,01 mg/kg.

(2) Tehoainetta syprodiniili sisältävän kasvinsuojeluaineen käyttöä salaattifenkoliin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Dimetenamidi-P:n osalta tällainen hakemus tehtiin sen käytöstä varhaissipuleihin, salaatteihin, leveälehtisiin siloendiiveihin sekä ”yrtteihin ja syötäviin kukkiin”. Fludioksoniilin osalta tällainen hakemus tehtiin sen käytöstä salaattifenkoliin. Fluopyramin osalta tällainen hakemus tehtiin sen käytöstä brokkoliin/parsakaaliin. Mepikvatin osalta tällainen hakemus tehtiin sen käytöstä viljeltyihin sieniin. Pendimetaliinin osalta tällainen hakemus tehtiin sen käytöstä mansikoihin, valkosipuleihin, sipuleihin, salottisipuleihin, tomaatteihin, paprikoihin, munakoisoihin, kurkkuihin, coctailkurkkuihin, kesäkurpitsoihin, meloneihin, kurpitsoihin, vesimeloneihin, latva-artisokkiin, purjoihin ja rapsinsiemeniin. Pikolinafeenin osalta tällainen hakemus tehtiin sen käytöstä ohraan, kauraan, rukiiseen ja vehnään. Pyraflufeenietyylin osalta tällainen hakemus tehtiin sen käytöstä sitrushedelmiin, pähkinöihin, siemenhedelmiin, kivihedelmiin, viinirypäleisiin, herukoihin, karviaisiin, mustaseljan marjoihin, syötäviksi tarkoitettuihin oliiveihin, perunoihin, rapsinsiemeniin, puuvillansiemeniin, öljyoliiveihin, ohraan, kauraan, rukiiseen ja vehnään. Pyridabeenin osalta tällainen hakemus tehtiin sen käytöstä tomaatteihin ja munakoisoihin. Trifloksistrobiinin osalta tällainen hakemus tehtiin sen käytöstä brokkoliin/parsakaaliin.

(4) Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus tuonnissa sallittavista enimmäismääristä Kanadassa ja Yhdysvalloissa soijapapuihin käytettävän 2,4-D:n osalta. Hakija väittää, että kyseisen aineen sallittu käyttö näihin viljelykasveihin kyseisissä maissa johtaa siihen, että jäämämäärät ylittävät asetuksessa (EY) N:o 396/2005 vahvistetun jäämien enimmäismäärän ja että jäämien enimmäismäärän olisi oltava korkeampi, jotta näiden viljelykasvien tuontiin liittyvät kaupan esteet vältetään.

(5) Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(6) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (2). Se toimitti lausunnot hakijoille, komissiolle ja jäsenvaltioille sekä julkisti ne.

(7) 2,4-D:n osalta hakija toimitti tietoja, jotka eivät olleet saatavilla asetuksen (EY) N:o 396/2005 12 artiklan mukaisesti tehdyn tarkastelun aikana. Nämä tiedot koskevat validoitua analyysimenetelmää erittäin öljypitoisia matriiseja varten.

(8) Dimetenamidin osalta hakija toimitti tällaiset tiedot kasvien metaboliasta.

(9) Pendimetaliinin osalta hakija toimitti puuttuvat jäämäkokeet.

(10) Pikolinafeenin osalta hakija toimitti viljoja ja eläinperäisiä tuotteita koskevan validoidun analyysimenetelmän sekä puuttuvan märehtijöitä koskevan ruokintatutkimuksen.

(11) Pyraflufeenietyylin osalta hakija toimitti validoidut analyysimenetelmät erittäin vesi-, happo- ja rasvapitoisia sekä vähän vettä sisältäviä matriiseja varten samoin kuin puuttuvan varastointistabiiliustutkimuksen viljoista sekä asetti pyraflufeeniä koskevan vertailustandardin kaupallisesti saataville.

(12) Elintarviketurvallisuusviranomainen päätteli kaikkien hakemusten osalta, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(13) Sienenviljelijät toimittivat komissiolle mepikvatin osalta erityisesti osterivinokkaita koskevia tuoreita seurantatietoja, jotka osoittavat kyseisissä tuotteissa esiintyvän jäämiä pitoisuuksina, jotka ylittävät viljeltyjä sieniä koskevan nykyisen väliaikaisen jäämien enimmäismäärän. Kyseiset jäämät johtuvat viljeltyjen sienten ristikontaminaatiosta mepikvatilla laillisesti käsiteltyjen olkien kanssa. Kun otetaan huomioon elintarviketurvallisuusviranomaisen päätelmä kuluttajille aiheutuvasta riskistä, osterivinokkaita koskeva jäämien enimmäismäärä olisi vahvistettava tasolle, joka vastaa kaikkien näytteiden tulosten 95. persentiiliä, ja muiden viljeltyjen sienten osalta jäämien enimmäismäärä olisi pidettävä entisellään. Kyseistä jäämien enimmäismäärää tarkastellaan uudelleen; uudelleentarkastelussa otetaan huomioon 31 päivään joulukuuta 2022 mennessä saatavilla olevat tiedot.

(14) Tehoaineen floripyrauksifeenibentsyyli hyväksymisen yhteydessä jäämän enimmäismäärää koskeva hakemus sisällytettiin asiakirja-aineiston tiivistelmään Euroopan parlamentin ja neuvoston asetuksen (EY) N:o 1107/2009 (3) 8 artiklan 1 kohdan g alakohdan mukaisesti. Asianomainen jäsenvaltio arvioi hakemuksen kyseisen asetuksen 11 artiklan 2 kohdan mukaisesti. Elintarviketurvallisuusviranomainen tutki hakemuksen ja esitti tehoainetta sisältävien torjunta-aineiden riskinarviointia koskevaa vertaisarviointia käsittelevän päätelmänsä, jossa se suositteli vahvistamaan jäämien enimmäismäärän, joka kattaa edustavan käyttötarkoituksen riisissä hyvän maatalouskäytännön mukaisesti unionissa (4).

(15) Tehoaineen ABE-IT 56 hyväksymisen yhteydessä elintarviketurvallisuusviranomainen totesi, että kyseisen aineen sisällyttäminen asetuksen (EY) N:o 396/2005 liitteeseen IV on aiheellista (5).

(16) 1-dekanoli, rasva-alkoholit (6) ja S-abskissihappo (7) on sisällytetty asetuksen (EY) N:o 396/2005 liitteeseen IV väliaikaisesti, kunnes niiden arviointi neuvoston direktiivin 91/414/ETY (8) tai asetuksen (EY) N:o 1107/2009 nojalla saadaan päätökseen. Elintarviketurvallisuusviranomainen arvioi kyseiset aineet uudelleen ja totesi, että ne on aiheellista säilyttää pysyvästi asetuksen (EY) N:o 396/2005 liitteessä IV (9).

(17) Pyridabeenin osalta useita jäämien enimmäismääriä muutettiin komission asetuksella (EU) 2019/90 (10). Kyseisellä asetuksella alennetaan jäämien enimmäismäärät useiden tuotteiden osalta, tomaatit ja munakoisot mukaan luettuina, määritysrajan tasolle 13 päivästä elokuuta 2019 alkaen. Tässä asetuksessa vahvistettavia pyridabeenin jäämien enimmäismääriä on oikeusvarmuuden vuoksi aiheellista soveltaa samasta päivästä alkaen.

(18) Elintarviketurvallisuusviranomaisen perusteltujen lausuntojen ja päätelmien perusteella ja tarkasteltavana olevan asian kannalta merkitykselliset tekijät huomioon ottaen asianmukaiset muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(19) Sen vuoksi asetusta (EY) N:o 396/2005 olisi muutettava.

(20) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II, III ja IV tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan kuitenkin 13 päivästä elokuuta 2019 pyridabeenin jäämien enimmäismääriin.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä lokakuuta 2019. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkossa: http://www.efsa.europa.eu:

Reasoned opinion on the setting an import tolerance for 2,4-D in soyabeans. EFSA Journal 2019;17(4):5660.

Reasoned opinion on the modification of the existing maximum residue level for cyprodinil in Florence fennel. EFSA Journal 2019;17(3):5623.

Reasoned opinion on the evaluation of confirmatory data following the Article 12 MRL review for dimethenamid-P. EFSA Journal 2019;17(4):5663.

Reasoned opinion on the modification of the existing maximum residue level for fludioxonil in Florence fennels. EFSA Journal 2019;17(4):5673.

Reasoned opinion on the modification of the existing maximum residue level for fluopyram in broccoli. EFSA Journal 2019;17(3):5624.

Reasoned opinion on the modification of the existing maximum residue level for mepiquat in cultivated fungi. EFSA Journal 2019;17(6):5744.

Reasoned opinion on the evaluation of confirmatory data following the Article 12 MRL review for pendimethalin. EFSA Journal 2018;16(10):5426.

Reasoned opinion on the evaluation of confirmatory data following the Article 12 MRL review for picolinafen. EFSA Journal 2018;16(11):5489.

Reasoned opinion on the evaluation of confirmatory data following the Article 12 MRL review for pyraflufen-ethyl. EFSA Journal 2018;16(10):5444.

Reasoned opinion on the modification of the existing maximum residue levels for pyridaben in tomatoes and aubergines. EFSA Journal 2019;17(3):5636.

Reasoned opinion on the modification of the existing maximum residue level for trifloxystrobin in broccoli. EFSA Journal 2019;17(1):5576.

(3) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(4) Conclusion on the peer review of the pesticide risk assessment of the active substance florpyrauxifen (variant assessed florpyrauxifen-benzyl). EFSA Journal 2018;16(8):5378.

(5) Conclusion on the peer review of the pesticide risk assessment of the active substance ABE-IT 56 (components of lysate of Saccharomyces cerevisiae strain DDSF623). EFSA Journal 2018;16(9):5400.

(6) Komission asetus (EY) N:o 839/2008, annettu 31 päivänä heinäkuuta 2008, Euroopan parlamentin ja neuvoston asetuksen (EY) N:o 396/2005 muuttamisesta torjunta-ainejäämien enimmäismääriä tietyissä tuotteissa tai niiden pinnalla koskevien liitteiden II, III ja IV osalta (EUVL L 234, 30.8.2008, s. 1).

(7) Komission asetus (EU) N:o 588/2014, annettu 2 päivänä kesäkuuta 2014, Euroopan parlamentin ja neuvoston asetuksen (EY) N:o 396/2005 liitteiden III ja IV muuttamisesta siltä osin kuin on kyse appelsiiniöljyn, Phlebiopsis gigantea -tehoaineen, gibberelliinihapon, Paecilomyces fumosoroseus -tehoaineen kannan FE 9901, Spodoptera littoralis -monisärmiöviruksen, Spodoptera exigua -monisärmiöviruksen, Bacillus firmus I-1582 -tehoaineen, S-abskissihapon, L-askorbiinihapon ja Helicoverpa armigera -monisärmiöviruksen jäämien enimmäismääristä tietyissä tuotteissa tai niiden pinnalla (EUVL L 164, 3.6.2014, s. 6).

(8) Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

(9) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005. EFSA Journal 2019;17(2):5591.

(10) Komission asetus (EU) 2019/90, annettu 18 päivänä tammikuuta 2019, Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse bromukonatsolin, karboksiinin, fenbutatinaoksidin, fenpyratsamiinin ja pyridabeenin jäämien enimmäismääristä tietyissä tuotteissa tai niiden pinnalla (EUVL L 22, 24.1.2019, s. 52).